[bookmark: _GoBack]Dyma’r newyddion!

1.  Cafodd cant o weithwyr yng nghwmni “’Sgidiau Sara” ger Abertawe wybod heddiw fod y ffatri’n mynd i gau.  Dywedodd llefarydd ar ran y cwmni y bydd hanner y gweithwyr yn cael cynnig gwaith yn eu ffatri arall ger Pen-y-bont.

2.  Newyddion da i ardal Wrecsam.  Bydd cwmni Ceir Sianghai o Tsieina yn agor ffatri newydd ar gyrion y dref i gynhyrchu rhannau ceir.  Y gobaith yw y bydd pum cant o swyddi yn cael eu creu cyn y Nadolig a phum cant arall erbyn mis Mehefin nesaf.  

3.  Mewn cyfarfod yn y Cynulliad ddoe, dywedodd prif weithredwr cwmni ffonau symudol “Who’s Calling?” na fydd y cwmni’n buddsoddi mwy o arian yn eu ffatrïoedd yng Nghymru ac o ganlyniad basai rhaid cau tair o’r chwe ffatri.  Y rheswm, meddai, ydy nad oes digon o weithwyr â sgiliau technegol yng Nghymru.

4.  Cyhoeddwyd heddiw bod cwmni llysiau organig o Loegr yn bwriadu prynu hen ffatri bisgedi ym Mangor.  Bydd y cwmni yn tyfu a phacio Cennin Pedr Cymreig a’u gwerthu ledled Prydain.  Bydd tri chant o swyddi’n cael eu creu.
  
5.  Newyddion drwg i ardal Aberystwyth.  Bydd cwmni Gwasg Siencyn yn cau’i ddrysau ar ddiwedd y flwyddyn.  Bydd yr hanner cant o weithwyr i gyd yn colli’u swyddi.  Dywedodd llefarydd ar ran y cwmni mai prynu llyfrau ar y We a darllen e-lyfrau sydd wedi achosi’r broblem.

6.  Mwy o broblemau yn y Gwasanaeth Iechyd yng Nghymru.  Mewn adroddiad yr wythnos hon, cyhoeddir bod mwy na 10,000 o bobl y flwyddyn yn aros mwy na 12 awr am driniaeth mewn adrannau brys ysbytai yng Nghymru.  Dywedodd y Prif Weinidog y bydd y gwasanaeth iechyd yn parhau i gael blaenoriaeth yn y cyfnod economaidd anodd.  

7.  Rhagor o broblemau yn y byd ariannol heddiw wrth i Brif Weithredwr Banc Prydain ymddiswyddo yn sgil yr honiadau diweddaraf am ddylanwadu ar gyfraddau llog.  Dyma’r trydydd tro mewn dau fis i sgandal am un o’r banciau ymddangos yn y newyddion.  Mae Arweinydd y Blaid Lafur wedi galw ar y Llywodraeth i gynnal ymchwiliad cyhoeddus i’r mater gan ddweud bod cwsmeriaid yn colli ffydd yn y banciau.

